Forslag til RÅDETS AFGØRELSE om ændring af Rådets afgørelse 1999/325/EF om makrofinansiel bistand til Bosnien-Hercegovina

(forelagt af Kommissionen)

BEGRUNDELSE

1. Baggrund

Den 10. maj 1999 besluttede Rådet for Den Europæiske Union at yde makrofinansiel bistand til Bosnien-Hercegovina (BH) på op til 60 mio. EUR i form af et låneelement på op til 20 mio. EUR og et gaveelement på op til 40 mio. EUR (Rådets afgørelse 1999/325/EF).

Formålet med bistanden var at støtte betalingsbalancen og lempe landets eksterne finansielle begrænsninger og styrke reformerne og indførelsen af fælles institutioner og politikker i overensstemmelse med Dayton-fredsaftalen. Bistanden var betinget af en tilfredsstillende udvikling i BH's tilpasnings- og reformprogram inden for rammerne af et IMF-beredskabsarrangement.

Efter undertegnelsen af et aftalememorandum blev den første rate af bistanden (25 mio. EUR) udbetalt i december 1999. Derefter blev de bosniske myndigheder forsinket i gennemførelsen af de påkrævede politiske reformer, hvilket endvidere nødvendiggjorde tre forlængelser af IMF-beredskabsarrangementet (i maj 1999, marts 2000 og december 2000). Som følge heraf blev anden rate (20 mio. EUR) først udbetalt i december 2000, hvor man desuden undertegnede et supplerende aftalememorandum, som beskriver vilkårene for udbetalingen af den tredje rate på 15 mio. EUR i gavebistand.

2. Den seneste økonomiske udvikling

Der blev afholdt parlamentsvalg i november 2000. Imidlertid var det først efter langvarige forhandlinger og OHR's indgriben, at man kunne danne regeringer i begge forvaltningsenheder og på nationalt plan. De blev dannet i januar 2001 i Republika Srpska, i februar for landet som helhed og i marts i Føderationen Bosnien-Hercegovina. Valget og de efterfølgende langvarige forhandlinger forsinkede de økonomiske reformer betydeligt og førte til en omfattende lammelse af lovgivningsapparatet. Imidlertid synes de nye regeringer at være indstillet på reform og ivrige efter at indhente det forsømte.

BNP-væksten er aftaget fra 10 % i 1999 til ca. 5 % i 2000, mens de oprindelige prognoser sagde ca. 12 %. Overholdelse af reglerne for "currency board"-ordningen, hvor den Konvertible Marka (KM) fastholdes til kurs 1:1 over for D-marken (euroen), har medvirket til at begrænse inflationstrykket. Den gennemsnitlige nationale inflationsrate steg i 2000 fra 3 1/4 til 5 1/2 %.

Slap finanspolitik og dårlig udgiftskontrol er fortsat en væsentlig kilde til makroøkonomiske risici, hvilket for nylig blev afsløret af OHR/OSCE's særlige revision af forvaltningsenhedernes budgetter. De generelle offentlige udgifter er fortsat meget høje (ca. 56 % af BNP). Begrænsning af uproduktive udgifter og nedskæringer i den offentlige sektor, men med beskyttelse af socialudgifterne og øgede kapitaludgifter, er afgørende elementer i strategien for at nå frem til en bæredygtig finanspolitik.

Den stigning i eksporten, der blev påbegyndt i 2000, og som var ledsaget af fald i importen, fortsætter. Som følge heraf forventes underskuddet på betalingsbalancens løbende poster (eksklusive overførsler) at blive mindsket yderligere i 2001 til 20,8 % af BNP mod 22,2 % i 2000. Der forventes meget små ændringer i valutareserverne i 2001, mens overførsler til genopbygning og indstrømning af kapital (herunder visse udenlandske direkte investeringer) forventes at dække det meste af det nuværende underskud på de løbende poster. I IMF's prognoser for 2001 regner man dog med et finansieringsgab på 60 mio. USD (efter IFI's programmer).

I maj 2001 afsluttede BH det IMF-beredskabsarrangement, der blev godkendt i maj 1998. De politiske forholdsregler, der skal indgå i en hensigtserklæring i forbindelse med endnu et beredskabsprogram, er allerede fastlagt, og myndighederne fik meddelelse herom medio juni. En aftale kunne være på plads inden årets udgang.

3. Retsgrundlaget forlænges til at gælde til efter år 2000

Bosnien-Hercegovina har behov for fortsat finansiel støtte fra Fællesskabet og andre bilaterale og multilaterale donorer med henblik på at understøtte landets økonomiske stabiliserings- og reformbestræbelser. Den underliggende rådsafgørelse (1999/325/EF af 10. maj 1999) blev imidlertid truffet i forventning om, at de bosniske myndigheders økonomiske stabiliserings- og reformprogram ville blive gennemført i første halvdel af 2000. Derfor hedder det i artikel 1, stk. 3, i Rådets afgørelse, at gaveelementet af bistanden på maksimalt 40 mio. EUR dækker perioden fra 1999 til 2000.

På denne baggrund forekommer det nu nødvendigt at ændre det bestående retsgrundlag, dvs. Rådets afgørelse 1999/325/EF, således at man kan fortsætte med at gennemføre bistanden og specielt det resterende gaveelement på 15 mio. EUR også efter år 2000. I overensstemmelse med budgetkravene foreslås det, at den ændrede rådsafgørelse fastsætter, at bistandsperioden forlænges til den 31. december 2002.

2001/0250 (CNS)

Forslag til RÅDETS AFGØRELSE om ændring af Rådets afgørelse 1999/325/EF om makrofinansiel bistand til Bosnien-Hercegovina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C [ ] af [.............], s. [ ].

under henvisning til udtalelse fra Europa-Parlamentet [2], og

[2] EFT C [ ] af [.............], s. [ ].

ud fra følgende betragtninger:

(1) Rådets forordning 1999/325/EF [3] fastsætter, at der ydes makrofinansiel bistand til Bosnien-Hercegovina i form af et lån på højst 20 mio. EUR og en gavebistand på højst 40 mio. EUR.

[3] EFT L 123 af 13.5.1999, s. 57-59.

(2) På grund af forsinkelser i gennemførelsen af de nødvendige politiske reformer i henhold til Den Internationale Valutafonds (IMF) beredskabsarrangement har man hidtil kun været i stand til at udbetale første rate (25 mio. EUR) og anden rate (20 mio. EUR). Den tredje og sidste rate på 15 mio. EUR er stadig udestående.

(3) Bosnien-Hercegovina er fast besluttet på at videreføre den økonomiske stabiliserings- og reformproces og har fortsat behov for ekstern finansiel støtte ud over, hvad de internationale finansielle institutioner kan tilvejebringe.

(4) Den nuværende rådsafgørelse 1999/325/EF giver ikke hjemmel til at yde gavebistand efter 2000.

(5) Kommissionen har hørt Det Økonomiske og Finansielle Udvalg inden fremlæggelsen af sit forslag -

TRUFFET FØLGENDE AFGØRELSE:

Eneste artikel,

Afgørelse 1999/325/EF ændres således:

1. Artikel 1, stk. 3, affattes således: "Gaveelementet i bistanden beløber sig til højst 40 mio. EUR".

2. Følgende indsættes som artikel 6: "Denne afgørelse udløber den 31.12.2002."

Udfærdiget i Bruxelles, [...].

På Rådets vegne

Formand

[...]

FINANSIERINGSOVERSIGT

1. Foranstaltningens betegnelse

Makrofinansiel bistand til Bosnien-Hercegovina.

2. Budgetpost

Gaveelementet i bistanden

B7-548: Makrofinansiel bistand til landene i den vestlige del af Balkan-regionen.

Låneelementet i bistanden

Budgetpost B0-211, der omfatter Det Europæiske Fællesskabs sikkerhedsstillelse for programmer for lån, som Fællesskabet har optaget med henblik på finansiel bistand til tredjelande i Central- og Østeuropa.

3. Retsgrundlag

Traktatens artikel 308.

4. Beskrivelse og begrundelse for foranstaltningen

a) Beskrivelse af foranstaltningen

Et fællesskabslån (finansieret ved hjælp af lån optaget af Fællesskabet på de internationale kapitalmarkeder) på op til 20 mio. EUR og en gavebistand på op til 40 mio. EUR (finansieret over det almindelige budget) til Bosnien-Hercegovina.

Den første rate på 25 mio. EUR (bestående af 15 mio. EUR i gavebistand og 10 mio. EUR i lånebistand) blev udbetalt i december 1999, mens den anden rate på 20 mio. EUR (10 mio. EUR i gavebistand og 10 mio. EUR i lånebistand) blev udbetalt i december 2000. Den tredje rate (15 mio. EUR i gavebistand) forventes at komme til udbetaling inden udgangen af 2001.

b) Begrundelse for foranstaltningen

Foranstaltningen skal støtte Bosnien-Hercegovinas reformbestræbelser, indførelse af fælles institutioner og politikker i overensstemmelse med Dayton-fredsaftalen. Bæredygtigheden af modtagerlandets makroøkonomiske stabiliseringsbestræbelser og økonomiske og institutionelle reformer afhænger i vid udstrækning af ekstern finansiel bistand fra officielle kilder på koncessionelle vilkår.

5. Klassifikation af udgifterne

Gavebistandselementet: ikke-obligatoriske, opdelte udgifter.

Låneelementet: obligatoriske udgifter.

6. Udgifternes art

Ren gavebistand (100 % tilskud), som frigives i mindst to successive rater.

Potentiel anvendelse af budgetgarantien for Fællesskabets låntagning med henblik på finansiering af lånet til Bosnien-Hercegovina.

7. Finansielle virkninger

a) Beregningsmetode

Vurderingen af, hvor stort et bistandsbeløb der er nødvendigt, er baseret på overslag over Bosnien-Hercegovinas yderligere behov for ekstern finansiering.

For låneelementet i bistanden foreslås opført et p.m., da det forventes, at denne budgetgaranti ikke vil blive anvendt, og da det ikke på forhånd kan beregnes, hvor meget der eventuelt vil blive trukket på denne budgetpost, og hvornår dette i givet fald vil ske.

b) Virkning på aktionsbevillingerne

Der vil blive trukket på den budgetpost, der svarer til gavebistandselementet i bistanden, når en række politiske betingelser, som skal aftales med myndighederne i Bosnien-Hercegovina, er opfyldt.

Der vil kun blive trukket på den budgetpost, der svarer til budgetgarantien for låneelementet, i tilfælde af at garantien faktisk anvendes.

c) Finansiering af aktionsbevillingerne

(i) Gaveelementet

- Finansieringen af udgifterne sker via B7-548.

Der foreslås følgende forfaldsplan for bevillingerne (i mio. EUR):

>TABELPOSITION>

De nødvendige budgetbevillinger for at udbetale tredje rate af bistanden såvel i forpligtelsesbevillinger som i betalingsbevillinger er allerede til rådighed under den relevante budgetpost (B7-548).

(ii) Ved træk på budgetgarantien:

- Benyttelse af garantifonden oprettet ved Rådets forordning (EF, EURATOM) nr. 2728 af 31. oktober 1994.

- Hvis garantifonden ikke indeholder tilstrækkelige midler, fremskaffes der supplerende midler fra budgettet ved overførsel:

- af enhver overskudsmargen i garantireserven

- af forsinkede indbetalinger til budgettet, for hvilke budgetgarantien er blevet bragt i anvendelse (under artikel 27, stk. 3, i finansforordningen)

- af en eventuel disponibel margen under udgiftsloftet for udgiftsområde 4 i de finansielle overslag eller af midler tilvejebragt ved en omfordeling.

- For at opfylde sine forpligtelser kan Kommissionen midlertidigt sikre gældsbetjeningen ved hjælp af midler fra sin likvide beholdning. I så fald anvendes artikel 12 i Rådets forordning (EØF, Euratom) nr. 1552/89 af 29. maj 1989.

8. Forholdsregler mod svig

Midlerne vil blive udbetalt direkte til Bosnien-Hercegovinas centralbank, men først når Kommissionens tjenestegrene efter høring af Det Økonomiske og Finansielle Udvalg og i samråd med IMF og Verdensbanken har kontrolleret, at landets makroøkonomiske politik er tilfredsstillende, og at de specifikke betingelser i tilknytning til denne bistand er opfyldt.

9. Oplysninger om omkostningseffektivitet

a) Baggrund for transaktionen og specifikke mål

Ved at støtte Bosnien-Hercegovinas makroøkonomiske reformbestræbelser og ved at supplere det internationale samfunds långivning til dette land inden for rammerne af IMF-programmet vil denne bistand lette landets eksterne finansieringsproblemer, forbedre vækstudgifterne og hjælpe landet med at klare overgangen til en markedsøkonomi.

b) Overvågning og evaluering

Denne bistand er af makroøkonomisk karakter, og overvågningen og vurderingen af den gennemføres inden for rammerne af det IMF-støttede tilpasnings- og reformprogram, som Bosnien-Hercegovina er i færd med at implementere.

Kommissionens tjenestegrene vil overvåge foranstaltningen på grundlag af ægte makroøkonomiske og strukturpolitiske indikatorer, som aftales med myndighederne i Bosnien-Hercegovina. De vil holde snæver kontakt med IMF og Verdensbanken og trække på deres vurdering af Bosnien-Hercegovinas reformresultater.

Ifølge forslaget til Rådets afgørelse skal der udarbejdes en årlig rapport til Europa-Parlamentet og Rådet, som skal indeholde en vurdering af foranstaltningens gennemførelse.

10. Administrationsudgifter

Denne foranstaltning er af ekstraordinær karakter og vil ikke medføre en forøgelse af Kommissionens personale.